VIDES KONSULTATĪVĀ PADOME

Nodibinājumi: „Latvijas Dabas fonds”, „Vides Izglītības fonds”, „Pasaules Dabas fonds”, „Ķemeru Nacionālā parka fonds”, “Teiču dabas fonds”, biedrības: „Latvijas Ornitoloģijas biedrība”, „Vides fakti”„Vides aizsardzības klubs”, „Latvijas Makšķernieku asociācija”, „Latvijas ezeri”, „Zaļā brīvība”, „Ekodizaina kompetences centrs”, „Latvijas Botāniķu biedrība”, „Latvijas Atkritumu saimniecības asociācija”, „Baltijas krasti”, „Zero Waste Latvija”, „Latvijas Vides pārvaldības asociācija”, „Latvijas Permakultūras biedrība”, “Korporatīvās ilgtspējas un atbildības institūts”, un biedrība „Baltijas Vides forums”.

**Rīga, Peldu iela 26/28, LV-1494**

24.02.2022.

Nr. 1-9.

**Vides aizsardzības un reģionālās attīstības ministram Artūram Tomam Plešam** arturs.toms.pless@varam.gov.lv,

**Vides aizsardzības un reģionālās attīstības ministrijai**

pasts@varam.gov.lv,

madars.lasmanis@varam.gov.lv,

**LR Saeimas Tautsaimniecības, agrārās, vides un reģionālās politikas komisijas Vides un klimata apakškomisijas priekšsēdētājai Dacei Rukšānei-Ščipčinskas kundzei**

Dace.Ruksane@saeima.lv

*Par atbalstu NVO Kolektīvajam iesniegumam*

 *“Par taurgovju populācijas saglabāšanu Latvijā”*

Vides konsultatīvā padome (turpmāk – VKP) ir iepazinusies ar nodibinājuma “dzīvniekupolicija.lv” juristu sagatavoto Kolektīvo iesniegumu “Par taurgovju populācijas saglabāšanu Latvijā” un visu 20 VKP organizāciju vārdā ***pilnībā atbalsta Kolektīvo iesniegumu.*** (skat. pielikumā)

Jau iepriekš VKP vērsusi sabiedrības uzmanību un aicinājusi atbildīgās institūcijas rast risinājumu taurgovju turēšanai savvaļā, jo pašlaik šo dzīvnieku turēšana tiek apgrūtināta ar sugas reālajam statusam un situācijai neatbilstošām, faktiski neīstenojamām administratīvām prasībām, kas apdraud šo dzīvnieku populācijas pastāvēšanu Latvijas dabā.

VKP pateicas LR Saeimas Tautsaimniecības, agrārās, vides un reģionālās politikas komisijas (turpmāk – Komisija) Vides un klimata apakškomisijas priekšsēdētājai Dacei Rukšānei-Ščipčinskas kundzei un Komisijas deputātiem par operatīvu augšminētā jautājuma iekļaušanu Komisijas politiskajā dienaskārtībā.

VKP atbalsta Kolektīvajā iesniegumā piedāvāto risinājumu, ka taurgovju un savvaļas zirgu, kā īpašu dabas aizsardzības vajadzībām turētu savvaļas dzīvnieku, tiesisko regulējumu var iekļaut Sugu un biotopu aizsardzības likumā. Faktiski jau šobrīd šī likuma mērķi pilnībā atbilst šo dzīvnieku turēšanas mērķiem (Sugu un biotopu aizsardzības likuma 2.panta 1., 2., 3.apakšpunkts:

1) *nodrošināt bioloģisko daudzveidību, saglabājot faunu, floru un biotopus*;

2) *regulēt sugu un biotopu aizsardzību, apsaimniekošanu un uzraudzību*;

3) *veicināt populāciju un biotopu saglabāšanu*.

To papildina arī Sugu un biotopu aizsardzības likuma 7.panta pirmajā daļā noteiktais, ka “*sugu un biotopu aizsardzība ir populāciju un biotopu saglabāšanai vai atjaunošanai optimālā stāvoklī nepieciešamais pasākumu kopums*”. Savvaļā turētie lielie zālēdāji ir tieši šāds “nepieciešamais pasākumu kopums”, kas nodrošina bioloģiskās daudzveidības uzturēšanu, sugu atjaunošanos dabā, biotopu apsaimniekošanu visdabiskākajā un ekonomiskākajā veidā.

VKP pievienojas Kolektīvajam iesniegumam un uzskata ka Latvijas dabai nozīmīgo zālēdāju likteni apdraud to neatbilstoša atrašanās Zemkopības ministrijas juridiskā regulējuma kompetencē. Tādējādi uz taurgovīm attiecināts esošais regulējums par faktiski dabiskoto sugu turēšanu un labturību atbilstoši pieradinātiem un lauksaimniecībai izmantojamiem dzīvniekiem piemērotām normām, kuru dēļ visi liellopi, tai skaitā, savvaļā turētie dzīvnieki, būtu apzīmējami ar krotālijām, reģistrējami, tiem veicamas regulāras veterinārās analīzes tāpat kā pieradinātiem lauksaimniecības dzīvniekiem. Uzsveram, ka REGULA (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”), spēkā no 20.04.2021.g., nodala dzīvniekus kā “turēti dzīvnieki” (*cilvēku turēti dzīvnieki*) un “savvaļas dzīvnieki” (*dzīvnieki, kas nav turēti dzīvnieki*). Atbilstoši Regulas skaidrojuma 19.punktam: “*Šajā regulā termins “savvaļas dzīvnieki” ietver visus dzīvniekus, kurus netur cilvēki,* ***tostarp tādu sugu klaiņojošus un savvaļā mītošus dzīvniekus, kas parasti ir pieradināti***.”

VKP atbalsta, ka savvaļā turētie dzīvnieki ir pielīdzināmi savvaļas dzīvniekiem, uz kuriem nav attiecināmas ne turēšanas, ne labturības prasības, bet uz tiem pilnā apjomā attiecināmas dzīvnieku aizsardzības prasības. Šo aizsardzību aicinām nodrošināt Vides aizsardzības un reģionālās attīstības ministrijai.

VKP ieskatā Taurgovs un Konik Polski šķirnes zirgs ir atgriezeniskās selekcijas rezultātā radīti izmirušo sugu - taurs un tarpans– līdzinieki un šo sugu ģenētisko resursu tiešie mantinieki. Pēc fakta Latvijā sasniegtais rezultāts augšminēto sugu dabiskošanā atbilst sugas reintrodukcijai, ko apstiprina arī Sugu un biotopu aizsardzības likuma 20.panta 3.apakšpunktā noteiktais, ka sugu reintrodukcija ir atļauta, ja reintrodukcijai ir izraudzītas ekoloģiski un ģenētiski visradnieciskākās populācijas.

Ņemot vērā augstāk minēto un atbalstot citu vides NVO Kolektīvo iesniegumu, VKP uzskata, ka pēc faktiskā izmantošanas veida taurgovis un savvaļas zirgi ir pieskaitāmi savvaļas dzīvniekiem, un atbilstoši šo dzīvnieku atgriezeniskās selekcijas mērķim, šo dzīvnieku ievešana mūsu valstī ir pielīdzināma sugu reintrodukcijai, **aicinām šo dzīvnieku populācijas saglabāšanas un aizsardzības regulējumu iekļaut Sugu un biotopu aizsardzības likumā un pārņemt šo dzīvnieku aizsardzību no ZM resora pārvaldītās jomas VARAM kompetencē.**

Ar cieņu,                                                          Juris Jātnieks,

Vides konsultatīvās padomes priekšsēdētājs

Pielikumā: Kolektīvais iesniegums

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU